## Educació comunica que l’alumnat afectat per la riuada podrà seguir en modalitat d’acolliment fins que se li assigne plaça definitiva en un altre centre

*** La modalitat d’acolliment va ser ben rebuda per famílies i ajuntaments, la qual cosa ha portat a la Conselleria a prorrogar la seua vigència fins a dos ocasions
* Cap alumne serà remogut del lloc escolar a on està acollit actualment fins que se li assigne plaça, preferentment en el mateix centre
* Conselleria ja està estudiant opcions com l’habilitació de més unitats i el seu corresponent professorat en el cas que siga necessari davant l’augment d’alumnat**

La Conselleria d’Educació, Cultura, Universitats i Ocupació ha comunicat que l’alumnat afectat per la riuada podrà seguir en modalitat d’acolliment fins que se li assigne plaça definitiva en un altre centre.

La Secretaria Autonòmica d’Educació va comunicar este dijous a través del portal Ítaca esta decisió. La possibilitat d’acolliment d’alumnat afectat es va prevore des de la primera circular enviada per la Conselleria la mateixa setmana de la riuada com a mecanisme per a facilitar la tornada a l’activitat educativa. D’esta manera, es va autoritzar de manera excepcional els centres públics d’Educació Infantil i Primària a acollir l’alumnat de les zones afectades.

Es tracta d’una mesura amb gran acceptació per part de les famílies i dels ajuntaments, la qual cosa ha portat a la Conselleria a prorrogar la seua vigència fins a dos ocasions.

Des d’Educació s’ha recordat que el pas següent per a l’alumnat que vullga continuar assistint a un centre que no és el seu és formalitzar la matrícula, per a la qual cosa cal sol·licitar plaça. La sol·licitud de plaça ha de ser formalitzada davant l’òrgan d’escolarització de la localitat a on radique el centre d’acolliment i se l’assignarà preferiblement eixe centre. Es tracta d’una qüestió formal perquè tot l’alumnat tinga seguretat jurídica.

Així, actualment s’està realitzant ja este procés de matrícula per part de les famílies de l’alumnat afectat per la riuada que es troba en situació d’acolliment en diferents centres educatius i des d’Educació es vol reiterar un missatge de tranquil·litat a les famílies. “Per a facilitar este procés, cap alumne serà remogut del seu lloc escolar a on està acollit actualment fins que se’ls assigne plaça, preferentment en el mateix centre”, s’assenyala. Així mateix, des de la Conselleria s’ha sol·licitat als centres que informen les famílies d’esta mesura.

D’altra banda, des de Conselleria s’estan estudiant ja opcions com l’habilitació de més unitats i el seu corresponent professorat en el cas que siga necessari davant l’augment d’alumnat en alguns centres amb motiu de la riuada. De fet, en municipis com Picanya ja s’han habilitat més unitats per este motiu.

Fecha: 29/11/2024